Teko tapahtui Helsingin Suutarilassa peruskoulun läheisyydessä 11. heinäkuuta.



Kotimatkalla tapahtumahetkellä ollut uhri kertoi oikeudessa, että joku oli pyytänyt häneltä kahta euroa. Hän ei ollut antanut, jolloin pyytäjä oli suihkuttanut pippurisumutetta hänen kasvoihinsa. Hän oli lähtenyt pakenemaan läheisen alikulkutunnelin läpi, mutta hänet oli saatu kiinni. Paikalla oli ollut tuomittujen lisäksi 14-vuotias henkilö sekä kaksi tuntemattomaksi jäänyttä nuorta.

Uhri kaadettiin selälleen maahan, hänen kädestään otettiin nyrkkirauta ja häntä lyötiin aluksi vain nyrkeillä. Sen jälkeen häntä myös potkittiin päähän ja muualle kehoon, häntä lyötiin pesäpallomailalla ja hänen kasvojaan tallottiin. Lopulta hänet nostettiin pystyyn ja heitettiin maahan.



Mainos (artikkeli jatkuu alla)

Mainos (artikkeli jatkuu alla)

Sormukset vietiin käsistä

Seitsemän nuoren miehen joukko vei uhrilta rannekellon, neljä sormusta, matkapuhelimen, kotiavaimet, kukkaron, viisi euroa käteistä, lompakon, henkilökortin, pankkikortin sekä muuta irtainta omaisuutta.

Hänet myös pakotettiin kertomaan pankkikortin tunnusluku, jonka avulla hänen tililtään yritettiin nostaa rahaa.

Uhri pääsi pahoinpitelyn jälkeen kotiinsa, jossa hänen isänsä hälytti ambulanssin. Hänelle aiheutui hoitoa vaatinut ilmarinta keuhkoon, hänen kylkiluunsa murtui ja hän sai useita haavoja, ruhjeita ja mustelmia kehoonsa.



Erittäin vakavaa katuväkivaltaa

Käräjäoikeuden mukaan teko tehtiin erityisen raa’alla ja julmalla tavalla ja sitä on pidettävä myös kokonaisuutena arvioiden törkeänä.



– Käsillä on ollut sivulliseen henkilöön kohdistettu erittäin vakava väkivalta. Kysymyksessä on katuväkivaltaa, jota on pidettävä erittäin moitittavana. Asianomistajalta oli lisäksi anastettu kaikki hänen mukanaan ollut omaisuus jopa tunnuslukua myöten, oikeus perusteli päätekijän rangaistusta.



Uhrille tuntuvat korvaukset

Käräjäoikeuden mukaan oikea rangaistus päätekijälle oli 2 vuotta 1 kuukautta, jota ei voi määrätä ehdollisena. Muiden kolmen vuonna 2001 syntyneen tekijän osalta kyse oli perusmuotoisesta ryöstöstä ja heidät tuomittiin vuoden ehdollisen lisäksi yhdyskuntapalveluun 60 tunniksi. Lisäksi yksi heistä tuomittiin valvontarangaistukseen.



Päätekijä tuomittiin maksamaan uhrille 11 700 euron korvaukset, johon muut tuomitut osallistuvat yhteisvastuullisesti 5 450 euron osalta.

